Die Porsche Carrera GT is 'n middelslagsportmotor wat van 2004 tot 2007 deur die Duitse motorvervaardiger Porsche vervaardig is. Sports Car International het die Carrera GT as nommer een op sy lys van topsportmotors vir die 2000's aangewys, en agtste op die topsportmotors van alle tye. Vir sy gevorderde tegnologie en die ontwikkeling van sy onderstel, bekroon die tydskrif Popular Science dit in 2003 met die toekenning "Beste van wat nuut is". Die ontwikkeling van die Carrera GT kan teruggevoer word na die 911 GT1- en LMP1-98-renmotors. Weens die FIA- en ACO-reëlveranderinge in 1998, is albei se ontwikkeling gestaak. Porsche het destyds 'n nuwe Le Mans-prototipe vir die 1999-seisoen beplan. Die motor was aanvanklik bedoel om 'n turboaangejaagde platsessilinderenjin te gebruik, maar is later herontwerp om 'n nuwe V10-enjin te gebruik, wat die projek tot 2000 sou uitstel. Die V10 was 'n eenheid wat in 1992 in die geheim deur Porsche vir die Formule Eenspan van Footwork gebou is, maar later op die langebaan geskuif is. Die enjin is weer afgestof vir die Le Mans-prototipe.